Verbrande liggaam in kattebak dié van weermaglidArgieffoto Die Suid-Afrikaanse weermag (SANW) het Vrydag die verkoolde liggaam wat verlede week in die kattebak van ŉ uitgebrande motor in Blue Downs op die Kaapse Vlakte aangetref is, as een van sy lede geïdentifiseer. Albert Fritz, LUR vir gemeenskapsveiligheid in die Wes-Kaap, het in ŉ verklaring gesê die weermag het bevestig dat die liggaam die van ŉ weermagsoldaat is wat as deel van Operasie Lockdown in die Kaapse Vlakte ontplooi is. Maroela Media het vroeër berig ŉ verbyganger het die polisie Sondag na die toneel in Silversandweg ontbied waar die liggaam van ŉ 41-jarige man in die kattebak van die motor gekry is. Twee mans, onderskeidelik 43 en 24 jaar oud, is vandeesweek in hegtenis geneem en sou na verwagting Donderdag in die plaaslike landdroshof verskyn op aanklagte van moord, ontvoering en kaping. Fritz het die polisie vir die inhegtenisnemings geloof. “Ons kan nie toelaat dat bendelede ons gemeenskappe intimideer en terroriseer nie,” het die LUR in ŉ verklaring gesê.